December | 2011 | huiskok
Ek steur my egter nie aan bygelowe, maar bak wel op die Ou Jaar ‘n goeie voornemens sjokoladekoek … ‘n klam, donker sjokoladekoek word nog so louwarm uit die oond voorgesit met ‘n warm wit sjokolade-sous – vir oulaas stout eet voor die uitvars.
Sorg dat daar niks oorbly die volgende dag nie, anders skop jy en jou goeie Nuwejaars-voornemens op die verkeerde voet af met die verleiding wat jou nader wink. Vir my laaste soet ‘fling’ maak ek hierdie resep uit die delicious-kookboek 5 Nights a Week.
Sorg dat daar niks oorbly op Nuwejaar nie, anders skop jy en jou goeie voornemens op die verkeerde voet af met die verleiding wat jou nader wink.
Tags: huiskok, rsg, sjokoladekoek
Gemmer-gammon met marmalade-glasuur vir Kersdag
Die tevrede eters aan tafel sal nooit vermoed wat hierdie heerlike sticky, gemmerige kersham so heerlik en sticky en gemmerig gemaak het nie. En dat dit so doodeenvoudig is om te maak nie. Gemmerbier is maar een van die tricks.
Die pragtige foto is uit die Desember 2010 uitgawe van Taste tydskrif (well done, Abigail!)
Daar’s ‘n magdom weergawes van gammon gaargemaak in gemmerbier. Ek vermoed dit het by die Britte begin wat tradisioneel gammon in appelbier (cider) gaargemaak het. (Die Amerikaners kook hul ham in cola!) Hierdie weergawe is besonder lekker en span gemmerbier en ‘n lemoenmarmalade-glasuur in.
2 l gemmerbier (gebruik net genoeg om die ham te bedek)
6 stukkies gekapte gemmerstukke in stroop
Plaas gammon en steranys in ‘n kastrol en bedek met die gemmerbier. As die gemmerbier dit nie heeltemal bedek nie, kanjy dit optop met water. Bring tot kookpunt en laat kook vir 1 ½ -2 uur.* (sien onder vir oondmetode).
Laat gammon effe afkoel in die kastrol. Haal uit en sny dan die vel versigtig af. (die vel sal moeiliker afsny as die gammon heeltemal afgekoel het. Met ‘n skerp mes sny kepe deur die vetlagie. Voer ‘n oondpan met foelie uit (vir die maklik skoonmaak van die pan agterna) en sit die gammon daarin.
Verhit die marmalade, fyn gemmer en opgekapte gemmerstukke met bietjie van die stroop in ‘n kastrol en kook dit af tot lekker loperig. Smeer dit oor die bokant van die gammon en bak vir 20 minute in die oond – die oond teen 160° C. Hou dit maar dop, want die suikerglasuur sal dit maklik laat brand as jy jou rug draai! Die bolaag sal so lekker taai en klewerig word.
Hmmm, die oorskiet is môre se lekkerste toebroodjie ooit – saam met uiemarmalade en korrelmosterd!
Resep-inspirasie: Taste Magazine Kersfees 2010, Daily Mail UK . Die pragtige foto is uit die Desember 2010 uitgawe van Taste tydskrif (well done, Abigail!)
Lekker Kersfees-hou en dink aan die eensames, alleenes en oues van dae.
Haal die sosatiestokkies uit die laai
Almal praat oor die prys van skaapvleis, maar met ‘n skaapboud kan jy ver kom as jy dit op stokkies sit. Ja, ek maak sosaties – regte, tradisionele sosaties.
Sosaties kom al so ‘n lang pad met ons koskultuur – selfs die herberge in die Ou Kaap het destyds as “sosatie-en-ryshuise” bekend gestaan het. Hoewel daar nie duidelikheid is oor presies waar die term sosatie oorspronklik vandaan kom nie, onderskei die soet gekookte kerriemarinade van sosaties dit van Indonesiese satay. Dit is moontlik afgelei van die Maleise woord sesatie (vleis-op-’n-stokkie), of ’n aanpassing van die Indonesiese term vir maalvleis, sasati.
Die pikante soeterige sous van ons tradisionele sosatie het dalk ook ‘n voorouer in die Persiese kebab, wat die Arabiere aan die Midde-Ooste en Noord-Afrika bekend gestel het voordat dit destyds in Europa en ook Holland gewild geraak het. Ek wonder of die resep nie dalk saam met die Reyger, die Drommedaris en Goeie Hoop hier aangeland het nie! Sosaties was natuurlik ook ideaal vir trekkers per ossewa, want die sous het die vleis in ‘n mate gepreserveer.
Ek het talle tradisionele sosatie-resepte versamel, en my ma s’n is natuurlik my allergunsteling (nou die dag op haar 83ste verjaarsdag het sy dosyne sosaties geryg vir die GROOT BRAAI).
Ma Inez ryg sosaties op haar verjaarsdag
Vandag maak ek ‘n sosatieresep wat ek destyds by Lannice Snyman gekry het. Die kerrie-marinade bevat soveel heerlike speserye wat die Kaap weer Hollands maak.
(Bron: Rainbow Cuisine, Lannice Snyman)
Huiskok se wenke:
*Moenie te lank braai nie, want die marinade “kook” as’t ware die vleis halfpad gaar in die tyd wat dit inlê.
Spesery-aarbeie op amaretto-ricotta
Elke somervakansie het sy kroongeregte. Hierdie ongewone aarbei-nagereg maak ek tot vervelens toe, en steeds kry my kuiermense nie genoeg daarvan nie. “Maak weer daai speserye-aarbeie,” smeek hulle. Ek gee nie om nie want ek’s ook mal daaroor. Daar is nie nog ‘n vruggie wat vir my so na somer smaak soos aarbeie nie, en ek’s altyd op soek na iets anders as room of roomys om dit mee voor te sit. Ja, ons almal ken die triek om aarbeie op te kikker met bietjie swartpeper en balsamiekasyn. In hierdie variasie word die aarbeie gegeur met spesery-suiker van kaneel en peper; en bedien met ‘n skeppie ricottakaas. Om dit feestelik vir Kersfees te maak word likeur by die aarbeie gesprinkel. Jy’t nodig 400 g ryp aarbeie, in halwes gesny 250 g vars ricottakaas 15 ml Amaretto likeur (dis ‘n soet Italiaanse amandel-gegeurde likeur) Spatsel balsamiekasyn Vir die speserysuiker: ½ kaneelstokkie 6 peperkorrels, gestamp 6 E suiker Strook suurlemoenskil Maak eerstens die speserysuiker deur die kaneelstokkie, peperkorrels, suiker en suurlemoenskil in ‘n koffiemaler of klein speserymaler saam te maal tot ‘n fynerige poeier. Jy gooi die helfte van die speserysuiker oor die aarbeie en roer dit goed deur sodat die aarbeie so sapperig raak. Laat staan die aarbeie dat die speserysuiker se geure hulle werk kan doen. Die orige speserysuiker word gemeng met die ricotta. ‘n Wenk is om die ricotta met die agterkant van ‘n lepel deur ‘n sif te druk. Meng die amaretto likeur en die balsamiekasyn ook by die ricotta. Skep die amaretto gegeurde ricotta in mooi glasies of glas poedingbakkies, en lepels vol van die aarbeie bo-oor. Rond dit af met ‘n paar ekstra druppels amaretto likeur.
Tags: amaretto, errieda, huiskok; rsg; aarbeie, kaneel, kersfees, likeur, nagereg, ricotta, vakansie